Prop. 33 L

(2013–2014)
Proposisjon til Stortinget (forslag til lovvedtak)

Oppheving av bokloven

Tilråding fra Kulturdepartementet 13. desember 2013, godkjent i statsråd samme dag. (Regjeringen Solberg)

Dokumentet på regjeringen.no

1 Hovedinnholdet i proposisjonen

26. april 2013 fremmet Regjeringen Stoltenberg II forslag til lov om omsetning av bøker (bokloven) i Prop. 144 L (2012–2013), jf. Innst 465 L (2012–2013). Bokloven ble vedtatt i Stortinget og sanksjonert 21. juni 2013, men er ikke trådt i kraft.

I kongelig resolusjon av 17. desember 2010 ble unntakene fra konkurranseloven, som åpner for fortsatt fastprisordning for fag- og lærebøker for høyere utdanning, forlenget til 31. desember 2012, og for skjønnlitteratur og generell litteratur forlenget til 31. desember 2014.

I kongelig resolusjon av 7. desember 2012 er forskrift om unntak fra konkurranseloven § 10 for samarbeid om omsetning av fagbøker for profesjonsmarkedet og lærebøker for høyere utdanning forlenget til 31. desember 2014.

Bokloven ville erstattet unntaksforskriften. Til forskjell fra forskriften inneholder bokloven obligatoriske bestemmelser som skal omfatte alle norske utgivere og forhandlere av bøker i det norske bokmarkedet. Bokloven inneholder videre bestemmelser om maksimal rabatt fra leverandør til forhandler.

Regjeringen ønsker å legge til rette for bredde, mangfold og kvalitet i norsk litteratur og god tilgjengelighet for alle i Norge. Samtidig vil Regjeringen vektlegge konkurransefremmende hensyn i rammevilkårene i boknæringen. Regjeringen vil oppdatere unntaksforskriften slik at den bedre legger til rette for konkurranse og samtidig hensyntar litteratur- og språkpolitiske mål. Regjeringen tar sikte på å sende et forslag til ny forskrift om unntak fra konkurranseloven på høring, slik at ny forskrift kan vedtas i god tid før utløpet av den gjeldende forskriften.

Regjeringen foreslår derfor at bokloven oppheves.

2 Høring

Det har i løpet av 2012 og 2013 blitt gjennomført to brede høringsrunder om boklovsaken. To ulike utredninger om henholdsvis litteratur- og språkpolitiske virkemidler i Norge og litteraturpolitiske virkemidler i Europa ble utarbeidet som grunnlagsmateriale for videreutvikling av litteratur- og språkpolitikken, jf. Oslo Economics av 30. desember 2011 og «Til bokas pris» av Tore Slaatta og Helge Rønning, Institutt for medier og kommunikasjon ved Universitetet i Oslo, av 15. februar 2012. De to utredningene var på bred høring, med høringsfrist 16. april 2012. Et høringsnotat med forslag til lov om omsetning av bøker ble deretter sendt på høring 1. februar 2013, med høringsfrist 15. mars samme år.

Regjeringen mener at berørte offentlige og private institusjoner og organisasjoner har fått god anledning til å uttale seg om saken.

3 Økonomiske og administrative konsekvenser

Det vil ikke ha noen økonomiske eller administrative konsekvenser å oppheve bokloven, da den ennå ikke har trådt i kraft.

Tilråding

Kulturdepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om oppheving av bokloven.

Vi HARALD, Norges Konge,

stadfester:

Stortinget blir bedt om å gjøre vedtak til lov om oppheving av bokloven i samsvar med et vedlagt forslag.

Forslag
til lov om oppheving av bokloven

I

Lov 21. juni 2013 nr. 96 om omsetning av bøker oppheves.

II

Loven trer i kraft straks.